Worcester F 80 Distinctiones

30 Clamauit Jesus tripliciter

Clamauit Jesus tripliciter. Primo stans in templo, Ioan. 8[:2, 20]. Secundo, coram Lazaro, Ioan. 11[:43]. Tercio, pendens in patibulo, Matt. 27[:40, 42]. Primus clamor fuit sapiencie instruentis nostram ignoranciam. Secundus potencie releuantis miseriam. Tercius clemencie relaxantis nostram culpam.

¶ Clamat homo multipliciter. Primo detestando malum sicut vicinus clamat contra ignem et latrones. Sic predicator contra ignem iehenne et contra peccata que sunt latrones virtutum, Ysai. 58[:1]: *Clama, ne cesses.* Ecce quod predicandum est frequenter, [Ysai. 40:9]: *Exalta in fortitudine vocem tuam*. Ecce quod fortiter quia verbo et exemplo [Isai. 58:1]: *Annuntia populo meo scelera eorum.* Ecce quod vtiliter, Ysai. 33[:7]: *Ecce videntes clamabunt foris.* Ysai. 40[:6]: *Clama. Quid clamabo? Omnis caro fenum.*

Secundo, innitando ad bonum et vie et patrie,

/fol. 221rb/

sicut clamatur ad ostium taberne, Ysai. 40[:3]: *Vox clamantis in deserto.*Jer. 2[:2]: *Vade, et clama in auribus Jerusalem,* etc. Penitens autem clamat ad Dominum pro malo culpe ammonendo, modo in confessione, modo in oracione, sicut eger ad medicum, Leu. 13[:44-45]: *Quicumque maculatus fuerit, sordidum se clamabit.* Secundo, pro malo pene sufferendo, Psal. [119:1]: *Ad Dominum cum tribularer clamavi*, etc. Sic catulus clamat dum verberatur. Set frustra in inferno clamatur sicut lupus captus in pedica, Ysai. 65[:14]: *Ecce servi mei laudabunt, vos clamabitis pre dolore*, etc.

¶Clamat eciam homo pro bono gracie collate, gracias agendo, Matt. 21[:9]: *Turbe autem, que precedebant clamabant*, etc. Psal. [56:3]: *Clamabo ad Dominum qui benefecit mihi*. Aut pro bono glorie conferendo, Ysai. 38[:14]: *Sicut pullus hyrundinis, sic clamabo.* Matt. 25[:6]: *Media nocte clamor factus est*, etc.

¶ Et nota quod clamor surgit specialiter pro grauitate quatuor peccatorum, scilicet, pro homicidio, Gen. 4[:10]: *Vox sanguinis fratris tui clamat ad me.* Secundo, pro sodomia, Gen. 18[:20-21]: *Clamor Sodomorum*, etc. Tercio, oppressione pauperum, Exod. 2[:23]: *Ascendit clamor eorum ad Deum.* Quarto, pro defraudacione mercedis operariorum, Jac. vltimo [5:4]: *Ecce merces operariorum vestrorum*, etc*.*